b"\n_START_ARTICLE_\nVenus de Badalona\n_START_SECTION_\nDescripci\xc3\xb3\n_START_PARAGRAPH_\nLa figura, realitzada en marbre, \xc3\xa9s de petites dimensions, amb uns 28 cent\xc3\xadmetres d'al\xc3\xa7ada, que representa la dea Venus, de\xc3\xaftat femenina de la bellesa i la fecunditat. Fou descoberta mutilada, sense el cap, els bra\xc3\xa7os i les cames; tampoc tenia el dof\xc3\xad que li decorava la cintura. Per les seves proporcions, es dedueix que la figura va decorar el jard\xc3\xad d'alguna fam\xc3\xadlia rica de Baetulo. Aquesta \xc3\xa9s una figura que, segurament, van manar fer per demanar a Venus que els ajud\xc3\xa9s amb la fertilitat i la bellesa._NEWLINE_S'ha afirmat que la Venus de Badalona \xc3\xa9s, si no la millor, una de les representacions femenines m\xc3\xa9s importants de tot Catalunya.\n_START_SECTION_\nHist\xc3\xb2ria\n_START_PARAGRAPH_\nFou descoberta el 26 de novembre de 1934 en una antiga claveguera romana, en el context de les excavacions del Clos de la Torre realitzades per l'arque\xc3\xb2leg local Joaquim Font i Cuss\xc3\xb3, \xc3\xa0nima del primer museu de la ciutat, situat a la seu de l'Agrupaci\xc3\xb3 Excursionista de Badalona. Aix\xc3\xb2 no obstant, la figura no es quedaria gaire a Badalona, car despr\xc3\xa9s de la Guerra Civil, l'any 1940, com a mesura de repres\xc3\xa0lia pol\xc3\xadtica, la figura fou requisada i traslladada a Barcelona. _NEWLINE_L'escultura torn\xc3\xa0 a Badalona l'any 1980, gr\xc3\xa0cies a la fervent lluita que dugu\xc3\xa9 a terme Font i Cuss\xc3\xb3 amb les institucions perqu\xc3\xa8 les restes arqueol\xc3\xb2giques es retornessin a Badalona des del Museu Arqueol\xc3\xb2gic de Barcelona. Des de la seva tornada, la Venus s'ha convertit en la pe\xc3\xa7a estrella del Museu de Badalona i en tot un s\xc3\xadmbol per a la ciutat.\n_START_SECTION_\nRepresentant de la ciutat\n_START_PARAGRAPH_\nEn ocasions especials, l'Ajuntament de Badalona lliura una c\xc3\xb2pia de la Venus, en signe del m\xc3\xa0xim reconeixement de la ciutat.  A m\xc3\xa9s a m\xc3\xa9s, tamb\xc3\xa9 \xc3\xa9s emprada com a estatueta de premi del Filmets Badalona Film Festival."